ועדת החוקה, חוק ומשפט, כנסת 15, פרוטוקול מספר 278, 2001-03-14 09:00

אמנון רובינשטיין: בוקר טוב.

אמנון רובינשטיין: אני פותח את ישיבת ועדת החוקה, חוק ומשפט.

אמנון רובינשטיין: הנושא על סדר-היום: הצעת חוק ההוצאה לפועל (תיקון מס' 21), של חבר הכנסת לנגנטל, שעברה קריאה ראשונה.

אמנון רובינשטיין: חבר הכנסת לנגנטל, תציג את ההצעה.

נחום לנגנטל: סוגיית הצעת החוק הזאת פורסמה בשורות מסוימות, אפילו לא בידיעות, בכמה עיתונים, וקיבלתי מבול של טלפונים, מכתבים והצעות, חוברות וספרים על בעיות ההוצאה לפועל במדינת ישראל, כי פתאום ראו שאני אדם שעוסק בזה.

נחום לנגנטל: אפרופו הנושא שדנו בו לפני הישיבה, זו סוגיה שכנראה מטרידה מאוד את אזרחי מדינת ישראל, וצריך לעסוק באופן אמיתי בסוגיה הזאת על מנת לתת שיפור שירות לאזרח ושיפור שירות במוסר התשלומים.

נחום לנגנטל: אני לא חבר בוועדה הזאת, לדאבוני, אבל צריך באיזו צורה לעסוק בתחום הזה ובעניין הזה.

דורית ואג: עוד מעט מגיע מועד הדיווח השנתי.

נחום לנגנטל: אני מתכוון לדיון יותר עמוק, אולי להקים ועדת משנה.

אמנון רובינשטיין: ועדת משנה זה דיון כפול.

עינת רביד: בשעתו היתה ועדת משנה בראשותו של רובי ריבלין.

דורית ואג: לא בקדנציה הזאת.

עינת רביד: לפני שנתיים.

אמנון רובינשטיין: נחום לנגנטל, כעת נסתפק בהצעת החוק.

נחום לנגנטל: קצת מנוצותיה של הצעת החוק הזאת הוסרו בהכנתה לקריאה ראשונה.

נחום לנגנטל: ובהסכמה בין כל הגורמים והצדדים הגענו לחוק האומר כך: "הוטל עיקול על נכסי החייב, הנמצאים בידי צד שלישי, והופסק ההליך, תימסר על כך הודעה לצד שלישי".

נחום לנגנטל: מה שקרה, שנפתחו נגד אנשים הליכי הוצאה לפועל, משום שהם היו צד שלישי כערבים, למשל, והם, בסופו של דבר, לא ידעו אם החייב הראשי שילם את החוב או לא שילם את החוב ומה קורה אותו.

נחום לנגנטל: אם אדם הוא עורך-דין בהשכלתו, או שיש לו פקידה שתמיד מסתובבת בלשכת ההוצאה לפועל, אז הוא בעצמו יודע אם נסגר התיק או לא.

נחום לנגנטל: אם לא, דינו להיות לוטה בערפל במשך הרבה מאוד זמן.

עמית קרונברגר: יש מרכז מידע.

נחום לנגנטל: האוצר בזמנו לא הסכים לפרק השני.

נחום לנגנטל: רציתי משהו הרבה יותר רחב, אבל אמרו לי שמדובר פה על הוצאה אדירה של כסף, לכן נשארנו כרגע רק בהצעה של צדדים שלישיים שנפתח נגדם הליך של הוצאה לפועל.

נחום לנגנטל: עד כאן דברי הצעתי, הם מנומקים בדברי ההסבר.

נחום לנגנטל: מאחר וגם הגענו להבנות, דרך שולחן ועדה זו, בקריאה ראשונה, הסכמתי, על מנת לקדם את החוק, והצעת החוק עברה פה אחד במליאה, אני מבקש מכבוד הוועדה הנכבדה לאשר את הצעת החוק ולהביא אותה לקריאה שנייה ושלישית.

אמנון רובינשטיין: תודה רבה.

אמנון רובינשטיין: עורכת-הדין רביד.

עינת רביד: כמו שאמר חבר הכנסת לנגנטל היתה הסכמה של הממשלה לסיפה של אותה הצעה וכך זה פורסם.

עינת רביד: למעשה אנחנו לוקחים תקנה שקיימת היום, תקנה 79, לוקחים את חלקה, ומעלים אותה לרמת חוק.

עינת רביד: הדבר היחיד שאני מבקשת, שבמקום המילה "והופסק" תבוא המילה "והסתיים", לדעתי היא יותר ברורה ויותר נכונה במקרה הזה.

עינת רביד: כך גם דובר בישיבה הקודמת, ומשום מה, בסוף, זה לא נכתב כך בתיקון עצמו.

אופיר פינס-פז: המילה הסתיים כוללת את המילה הופסק.

אופיר פינס-פז: והמילה הופסק לא כוללת את המילה הסתיים.

שאול יהלום: המילה הסתיים לא כוללת את המילה הופסק.

דניאל וקס: ההערה בישיבה הקודמת היתה שלי, והכוונה היתה ש"הופסק", זה יכול להיות גם בגלל צו עיכוב הליכים זמני.

אמנון רובינשטיין: לכן צריך לכתוב "הסתיים או הופסק".

דניאל וקס: ב"הופסק" יש בעיה, כי מודיעים לצד ג' על ביטול ההליך, מבטלים את ההליך בזמן שהוא רק הופסק, כי הבנקים מורידים את זה מהספרים.

נחום לנגנטל: אם זה הופסק - הופסק, ואם הסתיים - הסתיים.

עינת רביד: אם כך, אפשר להציע את הנוסח של התקנה?

עינת רביד: התקנה אומרת: "ביטל ראש ההוצאה לפועל את העיקול בידי צד שלישי, יודיע על כך לצד השלישי".

שלמה שהם: כל הטענה היא, מה קורה כאשר עיקול עדיין נשאר למעשה, אבל יש הפסקת הליכים.

שלמה שהם: זו השאלה שצריך לתת עליה את הדעת.

אמנון רובינשטיין: נכתוב "הסתיים או הופסק", וההודעה תהיה בהתאם.

אמנון רובינשטיין: יש הערה לנציג האוצר או לנציגי הנהלת בתי המשפט?

אמנון רובינשטיין: - לא.

דניאל וקס: זה יטיל עול כבד מאוד, מכיוון שהופסק זה יכול להיות צו עיכוב הליכים לשבעה ימים.

שלמה שהם: מדובר פה בעיקול.

שלמה שהם: גם אם יש מה שנקרא "השהיית הליכים", זה עדיין לא ביטול העיקול.

שלמה שהם: הדבר היחיד שאנחנו רוצים לוודא, שכאשר העיקול הוסר, אז יודיעו לחייב.

שלמה שהם: הפסקה היא לא רלוונטית.

דניאל וקס: לכן רק "כשנסתיים".

שאול יהלום: נכתוב "הוטל עיקול על נכסי החייב הנמצאים בידי צד שלישי, והוסר העיקול".

אמנון רובינשטיין: במקום המלים "והופסק ההליך" נכתוב "והוסר העיקול".

אמנון רובינשטיין: מי בעד העברת הצעת החוק לקריאה שנייה ושלישית?

אמנון רובינשטיין: בעד - 4 נגד - אין אושר להעביר את הצעת חוק ההוצאה לפועל (תיקון מס' 21) (הודעה על סיום הליכים), התשס"א-2000), של חבר הכנסת נחום לנגנטל, בכפוף לשינויים, לקריאה שנייה ושלישית.

אמנון רובינשטיין: הצעת החוק עברה פה אחד.

אמנון רובינשטיין: הישיבה נעולה.